**Vyhodnotenie aktivít Združenia pestovateľov obilnín v roku 2020**

* **Január**
  + 10.1. zaslalo ZPO pripomienky k návrhu Intervenčnej stratégie (analytickej štúdie IPP z decembra 2019). Niektoré pripomienky SPPK akceptovala do svojej pozície.
  + 24.1. sme na našej webovej stránke poskytli podrobnejšie informácie [o Zelenej dohode EÚ](https://www.obilninari.sk/2020/01/24/zelene-sny-alebo-skutocne-zelena-dohoda-eu/).
* **Február**




* + 19.2. v Nitre ZPO zorganizovalo úspešný [odborný seminár](https://www.obilninari.sk/2020/01/30/uspesny-odborny-seminar-19-2-2020-v-nitre/) s atraktívnou témou „**Sme pripravení na zelenú reformu v poľnohospodárstve?**“ kde prezentoval Prof. Ing. Ján Pokrivčák, PhD. analytickú podporu pre prípravu národného strategického plánu SPP na roky 2021-27 a prítomných asi 50 účastníkov živo diskutovalo aj o návrhoch Zelenej dohody EÚ a k viacročnému finančnému rámcu pre poľnohospodárstvo.
  + 27.2. v Nitre sa porady zväzov SPPK zúčastnil za ZPO predseda Ing. P. Marko a podpredseda Ing. I. Jakubička.
* **Marec**
  + 3.3. sme na webe odštartovali odborný seriál „[**Ako úspešne pestovať kukuricu?**](https://www.obilninari.sk/2020/03/03/ako-uspesne-pestovat-kukuricu-1-cast/)“ 1.časťou venovanou predsejbovej príprave a sejbe kukurice.
  + 5.3. si členovia mohli prečítať podrobnejšie o návrhoch EKomisie k [Zelenej dohode EÚ](https://www.obilninari.sk/2020/03/05/vlak-zelenej-dohody-eu-sa-rozbieha/) aj o možnosti poskytnúť svoje pripomienky k návrhom stratégií.
  + 17.3. sme sprístupnili [2.časť seriálu](https://www.obilninari.sk/2020/03/17/ako-uspesne-pestovat-kukuricu-2-cast/) „Ako úspešne pestovať kukuricu?“ zameranú na výživu tejto plodiny.
  + 18.3. sme na našej internetovej stránke [informovali o opatreniach](https://www.obilninari.sk/2020/03/18/koronavirus-a-europske-polnohospodarstvo/) Európskej Komisie v súvislosti so šírením nového vírusu COVID-19 a stanoviskách samospráv.
  + 12.-18.3. prebehlo online rokovanie a per-rollam hlasovanie Predstavenstva a Kontrolnej komisie ZPO. Okrem iného vedenie ZPO schválilo návrh stanoviska pre EK-DG Sanco k Zelenej dohode (online dotazník) a tiež návrh rokovať o spojení s ostatnými príbuznými zväzmi RV s cieľom vytvoriť jeden silný pestovateľský zväz.
  + 24.3. sme pokračovali 3.časťou seriálu „Ako úspešne pestovať kukuricu?“ [odporúčaniami k ochrane](https://www.obilninari.sk/2020/03/24/ako-uspesne-pestovat-kukuricu-3-cast/) pred burinami, škodcami a chorobami.
* **Apríl**
  + 3.4. sme na základe dopytu MPRV SR poskytli stanovisko ZPO k situácii súvisiacej so šírením ochorenia COVID-19. Okrem iného v ňom združenie navrhuje „zachovať tradičné obchodné vzťahy a umožniť pestovateľom predaj poľnohospodárskych komodít.“ Podľa analýzy súčasných zásob nevidíme dôvod vytvárať nadmerné rezervné zásoby obilnín na Slovensku.
  + 30.4. sme na našej stránke poskytli zaujímavé informácie o očakávaniach a dopadoch koronakrízy na [svetový obchod](https://www.obilninari.sk/2020/04/30/svetovy-obchod-s-agrokomoditami-pocas-koronakrizy/) s agrokomoditami.
* **Máj**
  + 4.5. sme zverejnili na našej stránke poslednú, 4.časť seriálu „Ako úspešne pestovať kukuricu?“ – k [zberu a pozberovej úprave](https://www.obilninari.sk/2020/05/06/ako-uspesne-pestovat-kukuricu-4-cast/) tejto zrniny.
  + 26.5. sme na našej stránke zverejnili odborný článok o návrhoch [nových stratégií](https://www.obilninari.sk/2020/05/26/zelena-buducnost-europy/) „Z farmy na vidličku“ a „Biodiverzita“ v rámci Zelenej dohody EÚ z dielne Európskej Komisie.
* **Jún**
  + 4.6. sa v Dolnej Krupej konalo zasadanie Predstavenstva a Kontrolnej komisie ZPO,  ktoré o.i. pripravilo XII. Valné zhromaždenie členov ZPO a návrh na úpravu Stanov.
  + 3.6. ZPO pripomienkovalo návrh Situačnej a výhľadovej správy pre obilniny, ktorú pravidelne pripravuje NPPC-VÚEPP.
  + 9.6. sa tajomníčka ZPO, Ing. V.Debnárová, zúčastnila online zasadnutia Pracovnej skupiny **COPA/COGECA** pre plodiny na ornej pôde. Hlavnými témami boli odhady produkcie roku 2019, výsevné plochy pre úrodu roku 2020 a aktuálna situácia porastov. Súčasťou boli aj informácie o stratégiách SPP a spoločná pozícia dotknutých organizácií k revízii smernice EÚ o dobrej hygienickej praxi pri zbere, skladovaní, obchodovaní a doprave zrnín.
  + 23.6. sme vytvorili na sociálnej sieti facebook stránku pre všetkých záujemcov o sektor obilnín: https://www.**facebook.com/obilninari** - ku koncu roka 2020 číta 176 sledovateľov (prirodzených, bez akejkoľvek marketingovej podpory). Takmer denne na ňu pridávame atraktívne informácie nielen pre pestovateľov, ale všetkých, ktorých tento sektor zaujíma.

*Diskusia je súčasťou každého Valného zhromaždenia ZPO / Predseda ZPO, Ing. Peter Marko*

* + 24.6. v Nitre prijali členovia ZPO na **XVII. Valnom zhromaždení členov ZPO** zásadné úpravy Stanov ZPO, hlavne v rámci možnosti [členstva v združení](https://www.obilninari.sk/2020/06/26/zasadne-zmeny-v-clenstve-zpo-po-16-rokoch/).  
    Od tohto času sa môžu členmi stať **„*fyzické a právnické osoby, ktoré vykonávajú podnikateľskú činnosť v poľnohospodárskej výrobe, spracovateľskom priemysle, obchode, alebo vo výskume a šľachtení, a teda sú producentmi, spracovateľmi, obchodníkmi, alebo výskumníkmi a šľachtiteľmi s hustosiatymi obilninami, alebo kukuricou na zrno*„** Takéto je nové znenie článku 3, odsek 2 Stanov ZPO.  
    Odbornú prezentáciu poskytol predseda Ing. Peter Marko, na tému „Hranice ekonomickej efektivity v rastlinnej výrobe“, ktorá následne vyvolala živú diskusiu prítomných členov.
* **Júl**
  + 3.7. sme zverejnili [štatistické odhady úrod](https://www.obilninari.sk/2020/07/03/statisticke-odhady-urody-obilnin-v-roku-2020/) obilnín v roku 2020.
  + 13.7. sme na našej stránke zverejnili [článok ohľadom veľkosti](https://www.obilninari.sk/2020/07/13/preco-sa-hrame-na-malych-a-velkych-farmarov/) poľnohospodárskych podnikov na Slovensku a ako je možné riešiť spoločné záujmy malých aj veľkých.
  + 24.7. v Bratislave sa zástupcovia ZPO stretli so zástupcami Slovenského združenia výrobcov piva a sladu. Cieľom boli hlavne realizačné ceny za sladovnícky jačmeň z produkcie 2020. Do spotreby piva negatívne zasiahla aj koronakríza. Záverom bolo odporúčanie, aby sa zmluvné vzťahy medzi pestovateľmi a výrobcami sladu na Slovensku uzatvárali včas a aby oba zväzy vyvinuli úsilie pre zvýšenie spotreby v živočíšnej výrobe.
* **August**
  + 5.8. v Roľníckych novinách [publikovaný článok](https://www.obilninari.sk/2020/08/21/co-brani-tomu-aby-malo-slovensko-dostatok-sladovnickeho-jacmena/) „Čo bráni tomu, aby malo Slovensko dostatok sladovníckeho jačmeňa?“ Úryvok z textu: „..*A tak sa dostávame k paradoxne znejúcej pravde, že totiž pokiaľ chceme vytvoriť podmienky pre pestovanie kvalitného sladovníckeho jačmeňa, je potrebné najskôr zvýšiť stavy ošípaných a hydiny. ...Čo by ešte pomohlo? Určite tiež stabilné nákupné ceny, obojstranne výhodné obchodné zmluvy uzatvárané ešte pred založením novej úrody a tiež vzájomná komunikácia pestovateľov s odberateľmi*.“
  + 4.8. sme na našej stránke poskytli informácie o pripravovaných opatreniach na udržanie vody v krajine v [odbornom článku](https://www.obilninari.sk/2020/08/04/zadrzme-vodu-v-krajine/).
* **September**
  + 17.9. zasadanie Predstavenstva a Kontrolnej komisie ZPO v Turej Lúke pri Myjave. Vedenie spracovalo [stanovisko k priebehu a výsledkom žatvy 2020](https://www.obilninari.sk/2020/09/30/stanovisko-zpo-k-priebehu-a-vysledkom-zatvy-2020-na-slovensku/). Prijalo tiež rozhodnutie napísať list ministrovi pôdohospodárstva a predsedovi vlády so žiadosťou o riešenie kritickej situácie v slovenskom poľnohospodárstve.
  + 30.9. v Roľníckych novinách publikované [znenie listu](https://www.obilninari.sk/2020/09/28/ocakavame-informacie-a-komunikaciu/). *Okrem iného vyjadrili zástupcovia pestovateľov obilnín, že očakávajú od ministra pôdohospodárstva otvorenú a racionálnu komunikáciu a načúvanie potrebám praxe. Dôrazne žiadajú informácie v rámci prípravy strategických dokumentov rozvoja rezortu a deklarujú ochotu spolupracovať.*
* **Október**



* + 6.10. výkonná tajomníčka ZPO, Ing. V.Debnárová, dostala Menovací dekrét ministra pôdohospodárstva a rozvoja vidieka SR do funkcie člena Komoditnej rady pre obilniny, ako poradného orgánu MPRV SR.
  + 14.10. v Roľníckych novinách publikovaný článok o rozširovaní členskej základne ZPO a prijatých zmenách v Stanovách ZPO (jún 2020).
* **November**
  + 6.11. sa tajomníčka ZPO, Ing. V.Debnárová, zúčastnila online zasadania Pracovnej skupiny COPA/COGECA pre plodiny na ornej pôde. Okrem zhodnotenia žatvy a stavu porastov, najmä s ohľadom na extrémy počasia, zástupca Európskej Komisie podal správu o priebehu hospodárskeho roka. Porovnali sa aktuálne pozície členov trialógu (EK, EP, Rada EÚ) k návrhom novej SPP na roky 2021-27.
  + 12.11. ZPO zaslalo svoje pripomienky k návrhu Situačnej a výhľadovej správy pre obilniny za I. polrok 2020 (k 30.6.2020), ktorú vypracoval NPPC-VÚEPP.
  + 13.11. v Solčanoch sa konalo krátke pracovné stretnutie predsedu predstavenstva, predsedníčky kontrolnej komisie a výkonnej tajomníčky najmä z dôvodu potreby doriešenia finančných tokov (úhrady členských poplatkov, sponzoring), pracovných zmlúv, oslovenia členov, apod.
  + 23.11. sme oslovili členov ZPO so žiadosťou o aktualizáciu kontaktných údajov pre potreby združenia a možnosti oslovovania členov.
  + 24.11. zaslalo ZPO stanovisko k návrhu (ministerky Veroniky Remišovej): „Vízia a stratégia rozvoja Slovenska do roku 2030 – dlhodobá stratégia udržateľného rozvoja Slovenskej republiky – Slovensko 2030 – mat.č. LP/2020/553“. Združenie predovšetkým vyzdvihuje, že *„Poľnohospodárska a potravinárska výroba predstavuje významnú súčasť každodenného života obyvateľov v regiónoch Slovenska. Preto by mali byť súčasťou každého z uvedených integrovaných rozvojových programov“.*
* **December:**
  + 9.12. bolo publikované vyhodnotenie roka 2020 z pohľadu pestovateľov obilnín na internetovej [stránke SPPK](http://www.sppk.sk/clanok/3653) a v Roľníckych novinách č.50/2020 (9.12.).
  + 8.12. a 14.12. členka Komoditnej rady pre obilniny, Ing. V.Debnárová, sa zúčastnila na online diskusii k dlhodobej „**Koncepcii spoločných postupov pri budovaní moderného pôdohospodárstva s horizontom 2035**“, ktorú pripravuje MPRV SR a NPPC. V rámci vertikál v rastlinnej a živočíšnej výrobe sa vypracuje koncepcia rozvoja do 31.3.2021, ktorá bude tvoriť podklad pre národnú stratégiu poľnohospodárstva na roky 2021-27.
  + V priebehu celého roka sme v pravidelných (dvojtýždňových) intervaloch poskytovali [informácie o cenách](https://www.obilninari.sk/ceny/) hlavných komodít na Slovensku, v EÚ aj na svetových trhoch. Na našej stránke **obilninari.sk** nájdete aj všetky stanoviská a analýzy, či zásadné návrhy vedenia ZPO. Zverejňujeme štatistické údaje o obilninách. A členovia môžu využívať túto stránku aj na zverejňovanie ponuky, či dopytu, alebo aj na vlastnú propagáciu (formou článkov, minibanerov s prelinkovaním na ich webstránku).
  + celoročne poskytujeme prehľad cien obilnín na Slovensku pre čitateľov Roľníckych novín, v dvojtýždenných intervaloch.
  + **po celý rok majú členovia možnosť kontaktovať vedenie združenia** akýkoľvek spôsobom ([email, telefón](https://www.obilninari.sk/kontakt/)) a vyjadriť svoje pripomienky, názory, návrhy, skúsenosti. Osobne najlepšie na Valnom zhromaždení členov, ale aj kedykoľvek, podľa dohody. Radi privítame Vašu iniciatívu a pokúsime sa čo najlepšie reagovať na Vaše požiadavky. Neváhajte nás kontaktovať!

Spracovala: Ing. Vladimíra Debnárová, výkonný tajomník ZPO, 14.12.2020.